Document ID: /roh_data/filtered/fineweb-2-filterrobots_roh.jsonl.gz/39514

Il gremi da cussegliaziun scienzià haja in grond potenzial en il cumbat encunter il coronavirus, ha ditg Daniel Koch da l'Uffizi federal da sanadad BAG. Manada vegn la task force dal president dal cussegl da perscrutaziun naziunal dal Fond naziunal svizzer, Matthias Egger. Questa task force duai cussegliar il Cussegl federal, il minister da l'intern Alain Berset u ils stabs da la Confederaziun e dals chantuns.
La pandemia mettia la Svizra davant grondas sfidas en il sistem da sanadad, hai num en la communicaziun. La cuminanza da scienziads possia gidar per che la crisa vegnia influenzada a moda positiva, saja quai entras la perscrutaziun, la furmaziun u entras il transfer da savida.
La task force stat era a disposiziun per cussegliar las autoritads chantunalas. Las lavurs previsas vegnian finanziadas sur il budget regular da las organisaziuns cumpigliadas. Nua adina pussaivel duain ils meds finanzials sco emprim vegnir dals budgets regulars da la perscrutaziun ed innovaziun.